b"\n_START_ARTICLE_\nArtai\n_START_SECTION_\nHist\xc3\xb2ria\n_START_PARAGRAPH_\nL'historiador gallec del segle XIX Benito Vicetto, a la seva obra Historia de Galicia (1865-1873), en fa una definici\xc3\xb3 rom\xc3\xa0ntica: \xc2\xabla figura d'Artai \xc3\xa9s la primera, despr\xc3\xa9s de la de Brigo, que descobrim entre la boira del temps. Figura bella en l'antiguitat, tanmateix la personificaci\xc3\xb3 completa de la ra\xc3\xa7a m\xc3\xa9s pura de les nostres muntanyes, la ra\xc3\xa7a \xc3\xa0rtabra\xc2\xbb. Segons Vicetto, \xc2\xabArtai es va distingir des de ben jove per les seves rellevants qualitats. De nen, superava les profunditats dels rius nedant amb una velocitat admirable. D'home es llan\xc3\xa7ava al mar des de les penyes de la costa amb la m\xc3\xa9s gran de les intrepideses, i evitava la f\xc3\xbaria de les onades bramadores d'una manera admirable. En tots els perills, en totes les desgr\xc3\xa0cies que passaven a les ribes del nostre mar d'onades tra\xc3\xafdores, Artai era una mena de Provid\xc3\xa8ncia que tot ho podia remeiar, salvant als que, v\xc3\xadctimes de la seva imprud\xc3\xa8ncia o ignor\xc3\xa0ncia, s'endinsaven massa pels arenals de la costa. Les seves gestes dignes d'aplaudiment i d'admiraci\xc3\xb3 se les ha de buscar a les ribes de l'oce\xc3\xa0, on hi passava els dies nedant o pescant. En la primera cosa no hi havia ning\xc3\xba que l'avantatg\xc3\xa9s, ni en la segona cosa tampoc, ja que a ning\xc3\xba com a Artai se li donava millor omplir les cistelles de v\xc3\xadmet amb els peixos m\xc3\xa9s exquisids\xc2\xbb. Encara segons Vicetto, Artai va ser tamb\xc3\xa9 l'introductor de la navegaci\xc3\xb3 a Gal\xc3\xadcia, ja que \xc2\xabva ser l'inventor de les primeres barques que hi va haver a les costes de Gal\xc3\xadcia, que estaven fetes de v\xc3\xadmet i folrades de cuir\xc2\xbb.\n_START_SECTION_\nAntrop\xc3\xb2nim\n_START_PARAGRAPH_\nArtai \xc3\xa9s un nom mascul\xc3\xad gallec vigent avui en dia. D'origen celto-galaic, a Espanya hi havia un total de 173 persones amb aquest nom l'1 de gener de 2015, distribu\xc3\xafdes entre Gal\xc3\xadcia (142: 61 a A Coru\xc3\xb1a, 17 a Lugo, 15 a Ourense i 49 a Pontevedra), Barcelona (7), Madrid (6) i 18 m\xc3\xa9s repartides per altres prov\xc3\xadncies. L'edat mitjana era de 7,8 anys."